SL Uradni list Evropske unije C 7/28

Obvestilo o začetku postopka prenehanja v skladu z Direktivo 2001/24/ES Evropskega parlamenta in Sveta z dne 4. aprila 2001 o reorganizaciji in prenehanju kreditnih institucij

2011/C 7/09

Okrožno sodišče v Reykjaviku se je 22. novembra 2010 odločilo, da se v skladu z delom B poglavja XII islandskega zakona št. 161/2002 o finančnih podjetjih (prim. točki 3 in 4 začasne določbe V istega zakona) začne postopek prenehanja za banko Kaupthing Bank hf., reg. št. 560882-0419, Borgartun 26, Reykjavik, Islandija (v nadaljnjem besedilu: Kaupthing).

Islandski finančni nadzorni organ je 9. oktobra 2008 v skladu z zakonom št. 161/2002 (prim. člen 5 zakona št. 125/2008) prevzel vlogo skupščine delničarjev banke Kaupthing in imenoval odbor za razpustitev banke. Odbor za razpustitev je bil pooblaščen, da v skladu z zakonom št. 2/1995 in členom 100a zakona št. 161/2002 uporablja vsa pooblastila upravnega odbora banke Kaupthing.

S sklepom okrožnega sodišča v Reykjaviku z dne 24. novembra 2008 je bil banki Kaupthing odobren moratorij do 13. februarja 2009. Moratorij je bil podaljšan tri krat. Ker je v skladu z islandskim pravom pri pravnih osebah možen največ dvoletni moratorij, je bil moratorij nazadnje podaljšan do 24. novembra 2010.

Z začasnimi določbami zakona št. 44/2009 o spremembi zakona št. 161/2002, ki je začel veljati 22. aprila 2009, je bila uvedena posebna določba o začetku postopka prenehanja za finančne institucije, ki jim je bil pred začetkom veljave zakona odobren moratorij. Skladno s to posebno določbo morajo odstavek 1 člena 101 ter členi 102, 103 in 103a zakona št. 161/2002, kakor so bili spremenjeni z odstavkom 1 člena 5 in členi 6–8 zakona št. 44/2009, veljati za moratorij na enak način, kot če bi se postopek prenehanja za banko začel na podlagi sklepa sodišča na dan začetka veljavnosti zakona. V skladu s tem se je postopek prenehanja za banko Kaupthing dejansko začel 22. aprila 2009, tj. ko je zakon začel veljati, okrožno sodišče v Reykjaviku pa je 25. maja 2009 imenovalo odbor za razpustitev banke.

Junija 2009 je bil objavljen poziv za prijavo terjatev z roki, ki jih je treba spoštovati. Poziv je bil objavljen med drugim v islandskem uradnem listu in Uradnem listu Evropske unije. Rok za prijavo terjatev se je iztekel 30. decembra 2009 in v tem času je bilo prejetih več kot 28 000 terjatev. Prijavljene terjatve so bile obravnavane že na štirih sestankih upnikov; zadnji je bil 3. decembra 2010.

V skladu s točko 2 začasne določbe V zakona št. 161/2002, kakor je bila spremenjena s členom 2 zakona št. 132/2010, je za nadaljevanje postopka prenehanja po izteku moratorija potreben sklep sodnih organov. Takšen sklep tudi potrjuje, da vsi ukrepi, ki so bili sprejeti med moratorijem, vključno z ukrepi, ki so bili sprejeti v skladu s členi 101–103 in členom 103a zakona št. 161/2002 po 22. aprilu 2009, ostanejo nespremenjeni. V kolikor je določanje prednosti terjatev odvisno od datuma sklepa sodišča o začetku postopka prenehanja, se uporabi datum začetka veljavnosti navedenega zakona, tj. 22. april 2009.

Odbor za razpustitev in likvidacijski odbor banke Kaupthing sta z dopisom z dne 17. novembra 2010 okrožno sodišče v Reykjaviku zaprosila, da bi se postopek prenehanja začel s sklepom sodišča. Sklep je bil podan 22. novembra 2010. Sodišče je na podlagi predloženih dokumentov ugotovilo, da so pogoji iz točke 3 odstavka 2 člena 101 zakona št. 161/2002 izpolnjeni, da banka Kaupthing ne bo mogla v celoti izpolniti svojih obveznosti do upnikov, ko bodo zapadle, in da te plačilne težave niso začasne. Navedlo je tudi, da bo sklep začel veljati 22. aprila 2009 (prim. točko 2 začasne določbe V zakona št. 161/2002, prim. člen 2 zakona št. 132/2010).

To obvestilo je objavljeno v skladu s členom 4 Uredbe (ES) št. 87/2006 o obvestilih o odločitvah o reorganizaciji in prenehanju finančnih institucij.